**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  19 – 6 – 2025

**ΑΜΑΡΟΥΣΙΟΥ Αρ. Πρ.:** 136

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Ε. Λ. Μ. Ε. Κέρκυρας**

**Κοινοποίηση: ΥΠΑΙΘΑ, Ο. Λ. Μ. Ε., Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Ψήφισμα**

**Για την απόφαση του Δικαστηρίου σε βάρος της Ε. Λ. Μ. Ε. Κέρκυρας**

**Το Δ.Σ. του Συλλόγου Εκπ/κών Π. Ε. Αμαρουσίου καταγγέλλει τη δικαστική απόφαση που έκρινε ένοχα τα μέλη του Διοικητικού Συμβουλίου της Ε.Λ.Μ.Ε. Κέρκυρας και** επέβαλε ποινή φυλάκισης 7 μηνών και χρηματικό πρόστιμο 200 ευρώ στο κάθε μέλος του για το αδίκημα της συκοφαντικής δυσφήμησης, για ανακοίνωση - καταγγελία που αυτό είχε εκδώσει. **Αφορμή για την έκδοση ανακοίνωσης στάθηκαν τα «έργα και ημέρες» διευθύντριας σχολικής μονάδας, που είχε – σύμφωνα με το σωματείο και τους συναδέλφους που προσέφυγαν σε αυτό – αναστατώσει την λειτουργία του σχολείου και καταστρατηγήσει τα εργασιακά δικαιώματα τους. Η απόφαση αυτή αποτελεί επικίνδυνη εξέλιξη, τόσο για την εκπαιδευτική κοινότητα, όσο και για τις συνδικαλιστικές ελευθερίες και την προστασία των εργασιακών μας δικαιωμάτων.**

Θεωρούμε πως πρόκειται ουσιαστικά για μια **πρωτοφανή πολιτική δίωξη**, με απώτερο σκοπό, την παρεμπόδιση της συνδικαλιστικής δράσης, η οποία ξεκίνησε με τη μήνυση της Διευθύντριας του σχολείου, στελέχους του κυβερνώντος κόμματος και υπεύθυνης Παιδείας της ΔΕΕΠ Κέρκυρας της ΝΔ, προς τα μέλη του Δ.Σ. της Ε.Λ.Μ.Ε.

Οι δημόσιες ανακοινώσεις γι’ αυτού του είδους συμπεριφορές και γεγονότα, είναι μια πρακτική που χρησιμοποιούν ΟΛΑ τα σωματεία σε ΟΛΗ την Ελλάδα και το γεγονός αυτό αποδεικνύει και στον πιο αφελή, την πραγματική στόχευση της δικαστικής αυτής απόφασης.

**Παρόλο που οι συνήγοροι υπεράσπισης «κονιορτοποίησαν» και αποδόμησαν εντελώς το κατηγορητήριο** **περί συκοφαντικής δυσφήμισης,** η εισαγγελέας, φάνηκε ότι το προσπέρασε στην αγόρευσή της, ακόμα και με αναφορές στον «ορθό» τρόπο άσκησης της συνδικαλιστικής μας δράσης.

Η συγκεκριμένη δικαστική απόφαση δεν είναι «κεραυνός εν αιθρία» αφού έρχεται ως συνέχεια των εντεινόμενων συνδικαλιστικών διώξεων, αλλά και μιας σειράς αντιδραστικών κυβερνητικών επιλογών ενάντια στους εκπαιδευτικούς, που περιλαμβάνει πειθαρχικά, καθαιρέσεις, ποινές, συνεχείς απειλές και πάνω από 20 προσφυγές στα δικαστήρια για τις απεργίες των εκπαιδευτικών.

**Καταγγέλλουμε επίσης και το γεγονός της ύπαρξης ΟΠΚΕ** (Ομάδα Πρόληψης και Καταστολής Εγκλήματος) εντός(!) της δικαστικής αίθουσας, γεγονός το οποίο, αφενός καταδεικνύει την πολιτική επιλογή να στοχοποιούνται, ως εν δυνάμει εγκληματίες, οι εκατοντάδες εκπαιδευτικοί που βρέθηκαν στο δικαστήριο δίπλα στο Σωματείο τους και αφετέρου να προσπαθήσει να τρομοκρατήσει τα σωματεία, τα μέλη τους, και γενικότερα όποιον/-α αγωνίζεται και αντιστέκεται.

**Αυτό ακριβώς συμβαίνει όχι μόνο στο χώρο της εκπαίδευσης, αλλά και σε όλους τους εργασιακούς χώρους, ώστε να επιβληθεί «σιγή νεκροταφείου» είτε με την καταστολή, είτε με την συκοφαντία, είτε, στα «δύσκολα», και με την συνδρομή της «δικαιοσύνης».**

Η Ε.Λ.Μ.Ε. Κέρκυρας όμως, όπως και τα σωματεία του δημόσιου και ιδιωτικού τομέα σε όλη την Ελλάδα δεν τρομοκρατούνται, ούτε εκφοβίζονται. Η απόφαση αυτή δεν αλλάζει τίποτα στον τρόπο δράσης και λειτουργίας τους. Θα συνεχίσουν τις περιοδείες στους χώρους εργασίας τους για την ενημέρωση των εργαζομένων, τις κινητοποιήσεις, τις παραστάσεις διαμαρτυρίας. Θα συνεχίσουν να καταγγέλλουν τις αυθαιρεσίες της Διοίκησης και της εργοδοσίας, με δημόσιες ανακοινώσεις, προκειμένου να κινητοποιηθούν οι εργαζόμενοι, στη μαζική και οργανωμένη διεκδίκηση των δικαιωμάτων τους, που τόσες νίκες μας έχει φέρει στο παρελθόν και θα φέρει κι άλλες στο μέλλον.

**Σε μια περίοδο που τα σύννεφα του πολέμου φαντάζουν πιο απειλητικά από ποτέ, που η τρομοκρατία και ο αυταρχισμός αγγίζουν κάθε πτυχή της ζωής μας, που η οικονομική εξαθλίωση των εργαζομένων έχει φτάσει στο απροχώρητο, τα σωματεία και το οργανωμένο λαϊκό κίνημα, είναι και θα είναι η μόνη λύση που έχουν οι εργαζόμενοι για τη διεκδίκηση μιας αξιοπρεπούς ζωής.**

**Καλούμε τις Ε.Λ.Μ.Ε. και τους Συλλόγους Εκπ/κών Π.Ε. της χώρας, την Ο.Λ.Μ.Ε. και τη Δ.Ο.Ε. να στηρίξουν την Ε.Λ.Μ.Ε. Κέρκυρας και να καταδικάσουν την απαράδεκτη απόφαση του δικαστηρίου. Όλοι μαζί να μην επιτρέψουμε τη φίμωση των εργαζομένων που θέλει να επιβάλει η κυβέρνηση και οι μηχανισμοί της.**

